b'\n_START_ARTICLE_\nEsma Agolli\n_START_PARAGRAPH_\nEsma Agolli (1. hein\xc3\xa4kuuta 1928 Tirana \xe2\x80\x93 5. hein\xc3\xa4kuuta 2010 Tirana) oli albanialainen n\xc3\xa4yttelij\xc3\xa4. H\xc3\xa4n debytoi teatteriesiintyj\xc3\xa4n\xc3\xa4 vuonna 1948, ja h\xc3\xa4nen repertoaariinsa kuului klassisia rooleja esimerkiksi n\xc3\xa4ytelmiss\xc3\xa4 Kolme sisarta, Leonce ja Lena ja Majatalon em\xc3\xa4nt\xc3\xa4 (Albanian-ensiesitys). Agolli teki elokuvadebyyttins\xc3\xa4 Hysen Hakanin lyhytelokuvassa F\xc3\xabmij\xc3\xabt e saj vuonna 1957. H\xc3\xa4n teki viel\xc3\xa4 muutamia elokuvaesiintymisi\xc3\xa4, mutta keskittyi p\xc3\xa4\xc3\xa4asiassa teatteriin._NEWLINE_Agolli vet\xc3\xa4ytyi n\xc3\xa4ytt\xc3\xa4m\xc3\xb6lt\xc3\xa4 virallisesti vuonna 1980, mutta jatkoi esiintymist\xc3\xa4 my\xc3\xb6hemminkin satunnaisesti. Esimerkiksi vuonna 2005 h\xc3\xa4nell\xc3\xa4 oli rooli Ruzhdi Pulah\xc3\xabsin n\xc3\xa4ytelm\xc3\xa4ss\xc3\xa4 Streha e t\xc3\xab. H\xc3\xa4nelle my\xc3\xb6nnettiin ansioituneen taiteilijan arvonimi. H\xc3\xa4n kuoli syd\xc3\xa4npys\xc3\xa4hdykseen kotonaan Tiranassa ollessaan 82-vuotias.'